PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2003/DZ/R/1/238	Bratislava     17. október 2003

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, na návrh podnikateľa KABEL TELEKOM, s.r.o., Kolonáda 6, 984 01 Lučenec, podľa § 63 ods. 1 zákona č. 71/1967 Zb. o správnom konaní (správny poriadok) v znení neskorších predpisov) 

povoľuje

obnovu konania, začatého na návrh podnikateľa KABEL TELEKOM, s.r.o., Kolonáda 6, 984 01 Lučenec vo veci zneužitia dominantného postavenia podnikateľom Okresné stavebné bytové družstvo v Rimavskej Sobote, Okružná 50, 979 01 Rimavská Sobota, ukončeného rozhodnutím Rady Protimonopolného úradu Slovenskej republiky č. 2003/ZK/R/2/010 z dôvodu, že toto rozhodnutie sa opiera o dôkazy, ktoré sa ukázali ako nepravdivé.  

Odôvodnenie:

	Dňa 08.04.2002 bol Protimonopolnému úradu SR, odboru zneužívaniu dominantného postavenia (ďalej len „úrad“) doručený návrh podnikateľa KABEL TELEKOM, s.r.o., Kolonáda 6, 984 01 Lučenec (ďalej len „KABEL TELEKOM, s.r.o.“), v ktorom namietal, že podnikateľ Okresné stavebné bytové družstvo v Rimavskej Sobote, Okružná 50, 979 01 Rimavská Sobota (ďalej len „OSBD“) ako prevádzkovateľ televíznych káblových rozvodov do ceny za poskytované služby nezapočítava všetky súvisiace náklady a že spôsob podnikania OSBD znevýhodňuje ostatných podnikateľov.

	Prvostupňový orgán posudzoval predmetný podnet podľa ustanovení § 8 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „zákon“) a rozhodnutím č. 2002/ZK/2/1/219 zo dňa 02.10.2002 konanie zastavil z dôvodu, že dôvod na konanie nebol daný.

	Dňa 18.10.2002 podal podnikateľ KABEL TELEKOM, s.r.o. voči uvedenému rozhodnutiu rozklad. Rada úradu rozhodnutie, ako aj konanie, ktoré mu predchádzalo preskúmala v celom rozsahu, pričom dospela k záveru, že rozhodnutie obsahuje viaceré skutkové vady, predovšetkým v ňom absentuje odôvodnenie vymedzených relevantných trhov a tiež zhodnotenie postavenia podnikateľa OSBD na nich. Výrok prvostupňového rozhodnutia Rada úradu potvrdila, avšak z odlišných dôvodov. Pri rozhodovaní sa opierala predovšetkým o vyjadrenie Telekomunikačného úradu SR (ďalej len „TÚ SR“) zo dňa 28.05.2002 (list č. 2809/2002), ktoré bolo súčasťou spisového materiálu. TÚ SR v ňom uviedol, že prevádzkovanie televíznych káblových rozvodov OSBD je poskytovanie služby výlučne pre členov bytového družstva a teda ide o poskytovanie neverejnej telekomunikačnej služby prostredníctvom neverejnej telekomunikačnej siete. Na základe uvedeného Rada úradu dospela k záveru, že prevádzkovanie televíznych káblových rozvodov podnikateľom OSBD predstavuje poskytovanie služby pre vlastnú spotrebu, ktorá sa nestáva klasickou trhovou aktivitou a teda nedochádza k súbehu ponuky a dopytu na relevantnom trhu. Nie je preto dôvod na posudzovanie zneužívania dominantného postavenia podľa § 8 zákona. Rozhodnutie Rady úradu č. 2003/ZK/R/2/010 zo dňa 24.01.2003 nadobudlo právoplatnosť dňa 03.02.2002.

	Dňa 31.03.2003 bol úradu doručený návrh podnikateľa KABEL TELEKOM, s.r.o. na obnovu konania z dôvodu, že predmetné vyjadrenie TÚ SR je nepravdivé. 

Rada úradu následne preverovala, či je naplnená podmienka § 62 ods. 1 písm. e) zákona č. 71/1967 Zb. o správnom konaní (správny poriadok) v znení neskorších predpisov. Za týmto účelom si vyžiadala ďalšie vyjadrenie TÚ SR (list č. 5502/2003, doručený dňa 04.09.2003). Nakoľko toto vyjadrenie bolo v priamom rozpore s pôvodným vyjadrením, na základe ktorého Rada úradu rozhodovala, a neobsahovalo žiadne odôvodnenie, Rada úradu jeho obsah prerokovala s podpredsedom TÚ SR, Ing. Jurajom Michňom, dňa 24.09.2003, kde boli úradu predložené aj závery prešetrovania prevádzkovania káblových distribučných sietí v Rimavskej Sobote zo dňa 21.08.2003. Z predložených dokumentov vyplynulo, že káblové distribučné systémy nie sú poskytované výlučne členom bytového družstva a že v zmysle zákona č. 195/2000 Z.z. o telekomunikáciách ide o poskytovanie verejnej telekomunikačnej služby prostredníctvom verejnej telekomunikačnej siete. 
	
	Rada úradu konštatuje, že jej pôvodné rozhodnutie č. 2003/ZK/R/2/010 zo dňa 24.01.2003 (právoplatné dňa 03.02.2002) sa opieralo o nepravdivý dôkaz, čím došlo k naplneniu podmienky § 62 ods. 1 písm. e) správneho poriadku. O tento dôkaz sa síce opieralo len druhostupňové rozhodnutie, nakoľko však prvostupňové rozhodnutie v danej veci podľa názoru Rady úradu obsahovalo závažné  nedostatky, Rada úradu dospela k záveru, že sa obnova konania týka celého konania, t.j. od podania návrhu na začatie konania podnikateľom KABEL TELEKOM, s.r.o.. Vzhľadom na uvedené rozhodla na svojom zasadnutí dňa 17.10.2003 tak, ako je uvedené vo výroku tohto rozhodnutia. 

 
Poučenie:

Proti tomuto rozhodnutiu možno podať v lehote do 15 dní odo dňa jeho doručenia rozklad na adresu: Protimonopolný úrad Slovenskej republiky, Drieňová 24, 826 03 Bratislava.

  

						Danica Paroulková
				predsedníčka Rady Protimonopolného úradu SR

Rozhodnutie sa doručí:

1. KABEL TELEKOM, s.r.o., Kolonáda 6, 984 01 Lučenec
2. Okresné stavebné bytové družstvo v Rimavskej Sobote, Okružná 50, 979 01 Rimavská Sobota
3. Protimonopolný úrad Slovenskej republiky, odbor zneužívania dominantného postavenia